Document ID: 32006D0503

ODLOČBA SVETA
z dne 11. julija 2006
o spremembi Odločbe 2005/231/ES o dovoljenju Švedski, da v skladu s členom 19 Direktive 2003/96/ES uporabi znižano stopnjo obdavčitve električne energije, porabljene v določenih gospodinjstvih in podjetjih storitvenega sektorja
(2006/503/ES)
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 2003/96/ES z dne 27. oktobra 2003 o prestrukturiranju okvira Skupnosti za obdavčitev energentov in električne energije (1), in zlasti člena 19(1) Direktive,
ob upoštevanju predloga Komisije,
ob upoštevanju naslednjega:
(1)
Švedski je bilo z Odločbo Sveta 2005/231/ES (2) dovoljeno, da v skladu s členom 19 Direktive 2003/96/ES uporabi znižano stopnjo obdavčitve električne energije, porabljene v nekaterih gospodinjstvih in podjetjih storitvenega sektorja. To dovoljenje je bilo odobreno do 31. decembra 2005. Švedski organi so s pismom z dne 9. decembra 2005 zaprosili Komisijo za podaljšanje dovoljenja do konca leta 2011.
(2)
Poraba električne energije za ogrevalne namene je v severnih delih države višja kot v drugih delih, trenutna razlika je 25 %. Zato se na Švedskem od julija 1981 uporablja znižana stopnja davka na električno energijo, porabljeno v severnih delih države. Vendar pa se je odstotek znižanja v primerjavi z normalno stopnjo od takrat zmanjšal.
(3)
Z zmanjšanjem stroškov električne energije za gospodinjstva in podjetja storitvenega sektorja na severu Švedske so tem uporabnikom zagotovljeni enaki pogoji kot tovrstnim uporabnikom v južnih delih države. Ukrep torej služi uresničevanju ciljev na področju regionalne in kohezijske politike.
(4)
Znižana stopnja obdavčitve električne energije za porabo na severu Švedske, ki trenutno znaša 22 EUR na MWh, ostaja mnogo višja od najnižje stopnje Skupnosti, določene v Direktivi 2003/96/ES. Poleg tega mora znižanje davka ostati sorazmerno z dodatnimi stroški ogrevanja, ki jih imajo gospodinjstva in podjetja storitvenega sektorja na severu Švedske. Ta stopnja obdavčitve mora še naprej zagotavljati spodbujevalni učinek obdavčitve na povečanje energetske učinkovitosti.
(5)
Načrt je preučila Komisija in ugotovila, da ne izkrivlja konkurence ali ovira delovanja notranjega trga ter se ne more šteti za nezdružljiv s politiko Skupnosti na področju okolja, energije in prometa.
(6)
Brez poseganja v izid zadeve na področju državnih pomoči N 593/2005 Švedska „Podaljšanje regionalno razlikovalnega davka na električno energijo za storitveni sektor“ je zato primerno, da se v skladu s pogoji iz člena 19(2) Direktive 2003/96/ES Švedski do 31. decembra 2011 podaljša dovoljenje za uporabo znižane stopnje obdavčitve električne energije za porabo na severu Švedske.
(7)
Treba bi bilo zagotoviti, da se dovoljenje iz Odločbe 2005/231/ES, odobreno iz podobnih razlogov, vendar za krajše obdobje, še naprej uporablja, da se ne povzroči vrzeli med iztekom veljavnosti navedene odločbe in začetkom veljavnosti te odločbe.
(8)
Odločbo 2005/231/ES bi bilo zato treba ustrezno spremeniti -
SPREJEL NASLEDNJO ODLOČBO:
Člen 1
V členu 2 Odločbe 2005/231/ES se datum „31. decembra 2005“ nadomesti z datumom „31. decembra 2011“.
Člen 2
Ta odločba se uporablja od 1. januarja 2006.
Člen 3
Ta odločba je naslovljena na Kraljevino Švedsko.
V Bruslju, 11. julija 2006

Labels: 2
14
20
3
18
15